Loranthaceae
Loranthaceae, plantefamilie med ca. 70 slægter og 950 arter, udbredt i tropiske egne og på den sydlige halvkugle; en slægt, Loranthus, findes i Sydeuropa. Det er overvejende halvsnyltere, der vokser på grene og stammer af andre buske, idet rødderne er udviklet til haustorier, der optager vand og næring fra værtsplanten. Bladene er små, modsatte og læderagtige, og blomsterne er tvekønnede med bånd af iøjnefaldende røde og gule farver som tilpasning til fuglebestøvning.
Ligesom hos misteltenfamilien, hvor arterne tidligere blev inkluderet, er frugten et bær med frøene placeret i en klæbrig masse, der spredes med fugle.
Loranthaceae tilhører ordenen Santalales og er nært beslægtet med bl.a. Misodendraceae.